b'\n_START_ARTICLE_\nLiaudies tar\xc4\x97jas\n_START_PARAGRAPH_\nLiaudies tar\xc4\x97jas (rus. \xd0\xbd\xd0\xb0\xd1\x80\xd0\xbe\xd0\xb4\xd0\xbd\xd1\x8b\xd0\xb9 \xd0\xb7\xd0\xb0\xd1\x81\xd0\xb5\xd0\xb4\xd0\xb0\xd1\x82\xd0\xb5\xd0\xbb\xd1\x8c) \xe2\x80\x93 kai kuri\xc5\xb3 valstybi\xc5\xb3 (Baltarusija, Rusija) pilietis, nustatyta tvarka i\xc5\xa1rinktas dalyvauti teismo sud\xc4\x97tyje, sprend\xc5\xbeian\xc4\x8dioje baud\xc5\xbeiam\xc4\x85sias ir civilines bylas.\n_START_SECTION_\n\xc4\xaegaliojimai\n_START_PARAGRAPH_\nLiaudies tar\xc4\x97jas turi lygias teises su teis\xc4\x97ju \xe2\x80\x93 nagrin\xc4\x97ja \xc4\xafrodymus, balsuoja d\xc4\x97l teismo sprendimo ir kita. Liaudies tar\xc4\x97jas renkamas atviru balsavimu visuotiniuose pilie\xc4\x8di\xc5\xb3 susirinkimuose pagal j\xc5\xb3 darbo ar gyvenam\xc4\x85j\xc4\x85 viet\xc4\x85 tam tikram laikotarpiui (pvz., Rusijoje \xe2\x80\x93 5 metams). Rink\xc4\x97ju gali b\xc5\xabti kiekvienas ne jaunesnis kaip 18 m. pilietis. Liaudies tar\xc4\x97j\xc5\xb3 skai\xc4\x8dius teismuose gali b\xc5\xabti \xc4\xafvairus, pvz., Rusijoje vienas rajono (miesto) teismas gali tur\xc4\x97ti iki 156 liaudies tar\xc4\x97j\xc5\xb3._NEWLINE_Da\xc5\xbeniausiai teismo pos\xc4\x97dyje dalyvauja du liaudies tar\xc4\x97jai, atsitiktine tvarka atrinkti i\xc5\xa1 bendro s\xc4\x85ra\xc5\xa1o.\n_START_SECTION_\nIstorija\n_START_PARAGRAPH_\n1918\xe2\x80\x931991 m. liaudies tar\xc4\x97jai buvo TSRS (iki 1922 m. Taryb\xc5\xb3 Rusijoje). Institucija \xc4\xafvesta pakei\xc4\x8diant 1864\xe2\x80\x931917 m. Rusijos imperijoje veikusi\xc4\x85 prisiekusi\xc5\xb3j\xc5\xb3 teismo institucij\xc4\x85. Rajono (miesto) liaudies teismo liaudies tar\xc4\x97j\xc5\xb3 rinkimus rengdavo rajon\xc5\xb3 (miest\xc5\xb3) liaudies deputat\xc5\xb3 taryb\xc5\xb3 vykdomieji komitetai. Rajono (miesto) liaudies teismo liaudies tar\xc4\x97jai buvo formaliai renkami atviru balsavimu 2,5 met\xc5\xb3 kadencijai visuotiniuose darbo \xc5\xbemoni\xc5\xb3 susirinkimuose pagal j\xc5\xb3 darbo, gyvenam\xc4\x85j\xc4\x85 ar mokymosi viet\xc4\x85. Sri\xc4\x8di\xc5\xb3, kra\xc5\xa1t\xc5\xb3, autonomini\xc5\xb3 sri\xc4\x8di\xc5\xb3, autonomini\xc5\xb3 apygard\xc5\xb3, autonomini\xc5\xb3, s\xc4\x85jungini\xc5\xb3 respublik\xc5\xb3 auk\xc5\xa1\xc4\x8diausi\xc5\xb3j\xc5\xb3 teism\xc5\xb3, TSRS Auk\xc5\xa1\xc4\x8diausiojo Teismo liaudies tar\xc4\x97jai buvo renkami 5 metams.\n_START_SECTION_\nLietuvoje\n_START_PARAGRAPH_\nLietuvoje TSRS okupacijos metais rajono (miesto) liaudies teismo liaudies tar\xc4\x97jai buvo formaliai renkami (paskutin\xc4\xaf kart\xc4\x85 1987 m.) visuotiniuose darbo \xc5\xbemoni\xc5\xb3 susirinkimuose pagal j\xc5\xb3 darbo, gyvenam\xc4\x85j\xc4\x85 ar mokymosi viet\xc4\x85 atviru balsavimu 2,5 m. (iki 1982 m. \xe2\x80\x93 2 m.) met\xc5\xb3 kadencijai. Rajon\xc5\xb3 (miest\xc5\xb3) liaudies tar\xc4\x97j\xc5\xb3 rinkimus skelbdavo LTSR Auk\xc5\xa1\xc4\x8diausiosios Tarybos prezidiumas, rengdavo rajon\xc5\xb3 (miest\xc5\xb3) darbo \xc5\xbemoni\xc5\xb3 deputat\xc5\xb3 taryb\xc5\xb3 vykdomieji komitetai. Liaudies tar\xc4\x97ju gal\xc4\x97jo b\xc5\xabti i\xc5\xa1rinktas kiekvienas pilietis, turintis rinkim\xc5\xb3 teis\xc4\x99 ir rinkim\xc5\xb3 dien\xc4\x85 sukak\xc4\x99s 25 metus. LTSR Auk\xc5\xa1\xc4\x8diausiojo Teismo liaudies tar\xc4\x97jus rinko LTSR Auk\xc5\xa1\xc4\x8diausioji Taryba 5 metams. Rajon\xc5\xb3 (miest\xc5\xb3) liaudies teismuose liaudies tar\xc4\x97jai buvo iki 1992 m., Auk\xc5\xa1\xc4\x8diausiajame Teisme \xe2\x80\x93 iki 1994 m.'